
 CONVOCATÒRIA D’AJUTS SOCIALS EURODELTA PER A L’EXERCICI 2025.    


1.- Objecte i finalitat

L’objecte d’aquesta convocatòria i les seves bases homònimes és atorgar ajuts socials a les persones físiques que es troben en una situació econòmica i/o laboral inestable per motius aliens a la seva voluntat, i/o situació que implica la insuficiència de recursos per atendre les necessitats ordinàries quotidianes de la unitat familiar.
La finalitat és vetllar per a que les persones que compleixin els requisits tinguin facilitats per cobrir les necessitats ordinàries i quotidianes establertes a l’apartat 3 de les Bases.

2.- Requisits per ser persones beneficiàries

Es consideraran persones beneficiàries dels Ajuts socials - EuroDelta, les que compleixin els requisits següents en el moment de presentació de la sol·licitud:

a) Ser persona física i tenir més de divuit anys.
b) Estar empadronades en el municipi de Deltebre durant, almenys, els 6 mesos anteriors a la data de sol·licitud.
c) En els casos susceptibles d’ajuts d’urgència social s’ha de prioritzar aquest abans que l’EuroDelta.
d) Comprometre’s a les obligacions derivades de la concessió de l’ajut, definides a l’apartat 3 d’aquesta convocatòria.

A més, els membres de tota la unitat familiar de la persona sol·licitant han de complir els requisits següents en el moment de presentació de la sol·licitud:

a) Trobar-se en una situació d’inestabilitat econòmica* i, a més, les persones que es trobin capacitades per treballar han de:
· Ser treballador/a per compte d’altri o per compte propi.
· O trobar-se en situació de demanda d’ocupació o estar rebent una prestació per jubilació o incapacitat laboral.

*Es considerarà inestabilitat econòmica quan els ingressos de la unitat familiar no superin els llindars establerts a la taula de l’apartat 4.2 de les bases.

b) No disposar de saldos disponibles superiors a 10.000,00€ en tots els comptes bancaris de titularitat de la persona sol·licitant o la unitat  familiar en els tres mesos anteriors a la data de sol·licitud de l’ajut, així com tampoc disposar de comptes bancaris d’estalvi de cap mena que puguin ser suficients per fer front a les necessitats bàsiques de la unitat familiar.

c) No rebre o haver rebut de l’Ajuntament de Deltebre o d’altres organismes o entitats (Creu Roja, Càritas, Consell Comarcal...), tres o més ajuts per a cobrir les necessitats establertes a l’apartat 3, dintre els tres mesos anteriors a la sol·licitud.

3.- Obligacions de les persones beneficiàries

Són obligacions dels beneficiaris, entre d’altres (apartat 7 de les Bases):

a) Acreditar els requisits per tenir accés a l’ajut convocat, amb l’aportació de la documentació requerida, dintre el termini.
b) Comunicar a l’Ajuntament de Deltebre qualsevol modificació d’aquests requisits.
c) Un cop concedit, fer un bon ús de l’ajut concedit amb el termes establerts a l’apartat 3 de les bases.
d) Reintegrar els imports rebuts per l’Ajuntament en cas d’acreditar que no s’han complit les obligacions anteriors.

4.- Forma i termini de la sol·licitud

Les sol·licituds (model normalitzat publicat a la web de l’Ajuntament) es poden presentar:
· De forma presencial, preferentment a la primera planta de l’Edifici Serveis (amb cita prèvia) de l’Ajuntament de Deltebre.


· De forma telemàtica per la seu electrònica de la web de l’Ajuntament de Deltebre.
No obstant, es podran presentar per qualsevol dels mitjans que preveu la Llei 30/2015 d’1 d’Octubre.
En qualsevol cas aniran acompanyades de la documentació necessària que acrediti la situació econòmica i familiar, i la corresponent documentació d’acord amb el que preveu l’apartat 11 de les Bases i que es reprodueix a l’Annex I d’aquesta convocatòria.
El termini de presentació de les sol·licituds s’iniciarà el dia següent de la publicació d’aquesta convocatòria, i restarà obert fins al 20 de desembre de 2025 o fins a l’exhauriment de la dotació pressupostària destinada a aquests ajuts (apartat 11 d’aquesta convocatòria), el que abans succeeixi.
5.- Règim, procediment de concessió, notificacions i recursos.

Independentment de la denominació del procediment de concessió que consta a les bases (directa), a la pràctica resulta ser el de concurrència no competitiva (de la mateixa forma que es denominen ajuts socials però han de ser tractats, en la majoria del procediment, com una subvenció subjecta a la LGS).

Les sol·licituds es resoldran per ordre cronològic de presentació, fins a l’esgotament de la corresponent partida pressupostària.

Un cop revisades les sol·licituds, i després de la comprovació dels requisits d'accés, des de l’Àrea #DeltebreProjecció, subàrea de Servei a les Persones de l’Ajuntament de Deltebre, s’emetrà informe de les persones que tenen dret a l’ajut i l’import individual dels incentius. Vista la relació de persones amb dret  als ajuts, s’elevarà proposta a la Junta de Govern Local, aquest òrgan acordarà en virtut de la proposta.

Es notificarà de forma individual a les famílies beneficiàries de la forma més ràpida possible, en el termini màxim de 15 dies des de l’acord de Junta de Govern Local.


En cas de mancar documentació preceptiva o ser defectuosa, se sol·licitarà la seva esmena i/o aportació i, un cop esmenada la documentació, es seguirà el mateix tràmit. L’esmena de defectes o l’aportació de documentació s’ha de realitzar, previ requeriment i amb l’advertència de desistiment, en el termini màxim de 10 dies des de la seva notificació.
Transcorregut el termini per esmenar la sol·licitud, per al cas que no s’hagi procedit a esmenar-la, o de forma motivada, s’hagi sol·licitat una pròrroga, la resolució serà desfavorable per manca de documentació.

En cas de denegació, sens perjudici dels recursos següents, la persona sol·licitant pot presentar una nova sol·licitud quan ho consideri oportú durant la vigència del termini de presentació de sol·licituds.

Contra la resolució de concessió o denegació de l’ajut, que exhaureix la via administrativa, les persones interessades poden interposar recurs contenciós administratiu davant el Jutjat Contenciós Administratiu de Tarragona, en el termini de dos mesos a comptar de l'endemà de la data de la seva notificació. Alternativament i de forma potestativa, es pot interposar recurs de reposició davant el mateix òrgan que l’ha dictat, en el termini d’un mes a comptar des del dia següent de la seva notificació.


6.- Criteris de concessió i valoració de la situació de necessitat

Els criteris generals bàsics que cal tenir en compte per valorar la situació d’urgència social per atorgar l’ajut econòmic EuroDelta a les persones individuals, famílies i/o unitats de convivència són els següents:

· Que sigui una situació causada per qualsevol situació sobrevinguda i involuntària que li ha provocat un greuge sobre la situació preexistent.
· Que hi hagi una situació de necessitat econòmica.
· Que la persona sol·licitant tingui voluntat i esforç real de millorar la seva situació.


Valoració econòmica



Per establir la situació econòmica de la família o la unitat de convivència, s’establirà el nivell d’ingressos percebuts pels membres de la llar dels últims tres mesos previs a la data de sol·licitud, segons l’apartat 4.1 de les Bases.

Barems

A fi d’establir els límits familiars segons la composició de les diverses llars, s’utilitzarà l’Indicador de Renda de Suficiència de Catalunya (755,82.-€) multiplicat per 1,5.

S’estableixen trams per fórmula de càlcul següent:
· Per a cada adult de més a la llar: (IRSC x 1,5) x 0,5
· Per a cada menor de més a la llar: (IRSC x 1,5) x 0,3

Segons la fórmula anterior, els límits màxims de l’import dels ingressos computables per sol·licitar l’ajuda l’any 2025, seran els establerts a la taula de l’Annex III d’aquesta convocatòria (actualitzables automàticament si canvia l’IRSC).

7.- Import concedit i forma de pagament


L’import de l’ajut es determinarà segons els membres de la unitat familiar:


	Membres unitat familiar
	Import trimestral

	1 membre
	120,00 €

	dos membres
	160,00 €

	tres membres
	250,00 €

	≥ quatre membres
	300,00 €



L’ajut concedit es farà efectiu, a elecció de la persona beneficiària, amb el lliurament de la targeta moneder carregada amb l’import concedit, o dels tiquets EuroDelta amb valor de 5,00 €, 10,00 € o 20,00 €, que es podran utilitzar per


bescanviar-los pels productes o serveis inclosos a l’Annex I, a qualsevol establiment del municipi de Deltebre adherit a la Xarxa de comerç local EuroDelta.
El cost d’emissió inicial de la targeta moneder, el primer cop que es demana, és de 4’50 €. Aquest import el satisfarà l’Ajuntament i la despesa es descomptarà de l’ajut concedit a la persona beneficiària.
La persona beneficiària pot canviar de modalitat (tiquets o targeta) un cop aprovada la concessió de l’ajut, si encara no ha gastat res de l’import atorgat, o posteriorment al sol·licitar la renovació.
L’import concedit serà trimestral, en finalitzar aquest període podran realitzar una nova sol·licitud d’ajut, sempre que l’ajut concedit hagi estat justificat correctament.

8.- Renovació.

Les persones que ja hagin estat beneficiàries de la prestació econòmica EuroDelta podran presentar una nova sol·licitud, a partir dels 15 dies previs a  la finalització del trimestre en el qual han percebut l’ajut. En aquesta nova sol·licitud, i sempre que la unitat familiar no hagi sofert variacions respecte a la declarada en la primera sol·licitud d’ajut EuroDelta, només hauran d’adjuntar la documentació acreditativa de la situació econòmica (ingressos i treball) de tota la unitat familiar, d’acord amb els apartats 11 i 12 de les Bases.

Havent-se concedit l’ajut 6 cops en 24 mesos, haurà de transcórrer un període de 6 mesos seguits sense el gaudi de l’ajut per a poder tornar a presentar sol·licitud de renovació per la mateixa persona sol·licitant o qualsevol de la mateixa unitat familiar.

9.- Extinció i reintegrament de l’ajut percebut

Són causes de denegació i/o d’extinció del dret a percebre l’ajut:
· Inexactitud, falsedat o omissió de caràcter essencial en l’acreditació dels requisits que donen dret a la condició de beneficiari (article 69.4 LPAC).


Això comportarà el conseqüent deure de reintegrament de les quantitats percebudes.
· Desaparició de les circumstàncies que van donar lloc a la seva concessió.
· Incompliment de les obligacions mencionades a l’apartat 3 d’aquesta convocatòria.
· Renúncia expressa del sol·licitant: es pot realitzar en qualsevol moment, de manera que perd el dret a exigir-lo. La renúncia es formalitza mitjançant la presentació a l’Espai de Reactivació Socioeconòmica de l’Ajuntament de l’escrit corresponent signat pel beneficiari.
· Desistiment tàcit al no esmenar la documentació requerida dintre el termini.

10.- Revisió dels ajuts

L’Ajuntament pot modificar l’acord d’atorgament dels ajuts objecte d’aquesta convocatòria, havent concedit prèviament un termini d’audiència de deu dies a la persona beneficiària, en relació amb el seu contingut i quan s’acrediti la falsedat de les dades facilitades per la persona sol·licitant o la manca d’aportació total o parcial de les que havien de ser tingudes en compte per adjudicar-li la condició de persona beneficiària de l’ajut.

11.- Crèdit pressupostari i quantia total màxima

Els Ajuts socials - EuroDelta d'aquesta convocatòria estan dotats amb 40.000,00 euros. El pagament dels ajuts es farà amb càrrec a l'aplicació pressupostària 48000.23105 Ajut EuroDelta.

12.- Interpretació de les bases, convocatòria i règim jurídic aplicable

Qualsevol dubte d’interpretació d’aquesta convocatòria o les seves bases serà resolt per les subàrees de Servei a les Persones i d’Afers Interns de l’Ajuntament de Deltebre.

En tot allò que no es preveu en aquesta convocatòria o a les bases reguladores de manera expressa, serà d’aplicació el que disposa la Llei General de


Subvencions i la Llei 13/2006, de 27 de juliol, de prestacions socials de caràcter econòmic de la Generalitat de Catalunya i la resta de normativa prevista a l’Informe jurídic relatiu a l’aprovació de les Bases que han de regir l’atorgament d’Ajuts socials – EuroDelta.
Disposició final. Aplicació i vigència

L’aplicació d’aquesta convocatòria queda condicionada a l’aprovació de les corresponents dotacions pressupostàries mitjançant l’aprovació dels pressupostos per a l’exercici 2025. En cas contrari, quedaran sense aplicació.
Un cop aprovada per la Junta de Govern Local, aquesta convocatòria entrarà en vigor l’endemà de la seva publicació al Butlletí Oficial de la Província de Tarragona.


Annex 1. Documentació que s'ha de presentar junt amb el formulari de sol·licitud oficial.
Genèrica, en tot cas:

	DNI/NIE/Passaport de la persona sol·licitant en vigor.

	Autorització a l’Ajuntament per obtenir dades del Padró municipal i consultar dades als organismes oficials, i declaració jurada de comptes bancaris de tota la unitat familiar.

	Extracte bancari de TOTS els comptes a nom de qualsevol de tots els membres de la unitat familiar (inclosos menors) dels moviments dels 3 mesos immediatament* anteriors a la data de presentació de la sol·licitud.
*poden ser moviments fins a 7 dies anteriors a la data de sol·licitud, sempre que hi constin 3 mesos sencers.



Justificació del treball de tots els membres majors de 16 anys que es trobin capacitats* per treballar:

	Vida laboral actualitzada de tots els membres del nucli familiar majors de 16 anys, excepte jubilats i estudiants menors de 18 anys.

	En cas de persones desocupades, targeta de demanda d’ocupació en vigor.

	En cas de ser autònoms, última liquidació trimestral de l’IRPF o bé el butlletí de cotització a la Seguretat Social.

	En cas de ser treballadors per compte d’altri, nòmines dels últims tres mesos.
Es pot ometre si a l’extracte bancari consta de forma clara l’ingrés.



CONSIDERACIONS:

L’extracte de comptes bancaris serà exigible a totes aquelles persones de la unitat familiar que en tinguin (inclús menors d’edat). La resta de documentació s’exigirà a tots els membres de la unitat familiar majors de 16 anys que es trobin capacitats per treballar.

NO es consideren capacitades per treballar les persones que acreditin una incapacitat temporal (baixa mèdica), aquelles en edat de jubilació, les que rebin una prestació per incapacitat total o absoluta, o les que acreditin una discapacitat del 65% o superior.

NO es computarà com a membre de la unitat familiar aquella persona que no aporti documentació per no disposar de DNI, NIE o targeta de residència, així com per trobar-se interna en un centre penitenciari o de salut mental.


Annex 2. Taula de barems.

Els límits màxims de l’import dels ingressos computables per sol·licitar l’ajuda l’any 2025, seran els següents, (els valors d’aquesta taula s’actualitzaran de forma automàtica en entrar en vigor el nou IRSC, sense necessitat de modificació de les Bases o la convocatòria):

	UNITAT FAMILIAR
	IRSC X 1’5

	Un adult
	1.133,73 €

	Un adult i un menor*
	1.473,85 €

	Un adult i dos menors
	1.813,97 €

	Un adult i tres menors
	2.154,09 €

	Dos adults
	1.700,60 €

	Dos adults i un menor
	2.040,71 €

	Dos adults i dos menors
	2.380,83 €

	Dos adults i tres menors
	2.720,95 €

	Tres adults
	2.267,46 €

	Tres adults i un menor
	2.607,58 €

	Tres adults i dos menors
	2.947,70 €

	Tres adults i tres menors
	3.287,82 €




*Es consideraran menors les persones menors de 18 anys a data de presentació de la sol·licitud.

